CELEX: 32010D0561
Language: mt
Date: 2010-05-17 00:00:00
Title: 2010/561/UE: Deċiżjoni tal-Kummissjoni tal- 25 ta’ Mejju 2010 li tikkonċerna dispożizzjonijiet nazzjonali notifikati mid-Danimarka dwar iż-żieda ta’ nitritu ma’ ċerti prodotti tal-laħam (notifikata bid-dokument numru C(2010) 3301)

21.9.2010   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 247/55
               
            DEĊIŻJONI TAL-KUMMISSJONI
      tal-25 ta’ Mejju 2010
      li tikkonċerna dispożizzjonijiet nazzjonali notifikati mid-Danimarka dwar iż-żieda ta’ nitritu ma’ ċerti prodotti tal-laħam
      (notifikata bid-dokument numru C(2010) 3301)
      (It-test bid-Daniż biss huwa awtentiku)
      (2010/561/UE)
      IL-KUMMISSJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 114(6) tiegħu,
      Billi:
      I.   IL-FATTI U L-PROĊEDURA
      
      
                  (1)
               
               
                  Permezz tal-ittra tal-21 ta’ Novembru 2007 u skont l-Artikolu 95(4) tat-Trattat KE (li sar l-Artikolu 114(4) tat-Trattat dwar il-Funzjonament tal-Unjoni Ewropea - TFUE), ir-Renju tad-Danimarka (Danimarka) innotifika lill-Kummissjoni bid-dispożizzjonijiet nazzjonali tiegħu dwar iż-żieda ta’ nitriti għal prodotti tal-laħam, li jinsabu fl-Ordni Nru 22 tal-11 ta’ Jannar 2005 dwar l-addittivi (Bekendtgørelse nr 22 af 11.1.2005 om tilsætningsstoffer til fødevarer) u l-lista pożittiva Daniża ta’ addittivi permessi (Liste over tilladte tilsætningsstoffer til fødevarer, “Positivlisten”) (1). Id-Danimarka tqis li hu meħtieġ li żżomm dawn id-dispożizzjonijiet u għalhekk ma għalhekk tittrasponix id-Direttiva 2006/52/KE tal-Parlament Ewropew u tal-Kunsill tal-5 ta’ Lulju 2006 li temenda d-Direttiva 95/2/KE dwar l-addittivi tal-ikel għajr kuluri u sostanzi li jagħtu ħlewwa u d-Direttiva 94/35/KE dwar is-sustanzi li jagħtu ħlewwa għall-użu f’oġġetti tal-ikel (2) f’liġi nazzjonali safejn tikkonċerna ż-żieda ta’ nitritu f’prodotti tal-laħam.
               
            
                  (2)
               
               
                  Permezz tad-Deċiżjoni tal-Kummissjoni 2008/448/KE (3), dawn id-dispożizzjonijiet nazzjonali kienu approvati sat-23 ta’ Mejju 2010, sakemm intwera mill-awtoritajiet Daniżi - permezz ta’ notifika mġedda - li l-applikazzjoni tal-livelli stabbiliti fid-Direttiva 2006/52/KE ma jilħqux il-livell meħtieġ ta’ protezzjoni u tista’ twassal għal riskju mhux aċċettabbli għas-saħħa tal-bniedem.
               
            
                  (3)
               
               
                  Għalhekk, permezz tal-ittra tal-20 ta’ Novembru 2009, li waslet għand il-Kummissjoni fis-26 ta’ Novembru 2009, id-Danimarka nnotifikat lill-Kummissjoni bl-intenzjoni tagħha li tkompli ma tittrasponix id-Direttiva 2006/52/KE f’liġi nazzjonali, safejn dan jirrigwarda l-użu ta’ nitriti fi prodotti tal-laħam u minflok iżżomm il-leġiżlazzjoni nazzjonali eżistenti tagħha f’dan ir-rigward, jiġifieri l-Ordni Nru 22 tal-11 ta’ Jannar 2005 dwar l-addittivi (Bekendtgørelse nr 22 af 11.1.2005 om tilsætningsstoffer til fødevarer) u l-lista Daniża pożittiva ta’ addittivi permessi (Liste over tilladte tilsætningsstoffer til fødevarer, “Positivlisten”). B’sostenn tan-notifika tagħha, id-Danimarka ppreżentat informazzjoni addizzjonali li tinkludi dejta dwar il-konsum ta’ prodotti tal-laħam, l-importazzjonijiet ta’ prodotti tal-laħam, u l-analiżi ta’ nitritu fi prodotti tal-laħam fis-suq Daniż.
               
            1.   LEĠIŻLAZZJONI TAL-UNJONI
      
      1.1.   L-ARTIKOLU 114(4) U (6) TFUE
      
                  (4)
               
               
                  L-Artikolu 114(4) jipprovdi li “jekk, wara l-adozzjoni ta’ miżura ta’ armonizzazzjoni mill-Parlament Ewropew u l-Kunsill, mill-Kunsill jew mill-Kummissjoni, Stat Membru jħoss li jkun meħtieġ li jżomm id-dispożizzjonijiet nazzjonali fuq il-bażi ta’ neċessitajiet maġġuri msemmija fl-Artikolu 36, jew li għandhom x’jaqsmu mal-ħarsien tal-ambjent jew tal-ambjent tax-xogħol, dan għandu jinnotifika lill-Kummissjoni b’dawn id-dispożizzjonijiet kif ukoll dwar ir-raġuni għaliex għandhom jinżammu.”
               
            
                  (5)
               
               
                  Skont l-Artikolu 114(6) TFUE, il-Kummissjoni għandha, fi żmien sitt xhur min-notifika, tapprova jew tirrifjuta d-dispożizzjonijiet nazzjonali involuti wara li tkun ivverifikat jekk humiex mezz ta’ diskriminazzjoni arbitrarja jew restrizzjoni moħbija fuq il-kummerċ bejn l-Istati Membri jew le u jekk humiex ta’ xkiel għat-tħaddim tas-suq intern jew le.
               
            1.2.   ID-DIRETTIVA 2006/52/KE
      
                  (6)
               
               
                  Skont il-prinċipji ġenerali tar-Regolament (KE) 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel, (4) l-approvazzjoni ta’ addittiv tal-ikel huwa suġġett għal ħtieġa teknoloġika raġonevoli, l-aċċettazzjoni tiegħu mil-lat ta’ saħħa u li l-użu tiegħu ma jkunx qarrieqi għall-konsumatur. Ir-Regolament tal-aħħar imħassar, sa mill-20 ta’ Jannar 2010, id-Direttiva tal-Kunsill 89/107/KEE tal-21 ta’ Diċembru 1988 dwar l-approssimazzjoni tal-liġijiet tal-Istati Membri li jirrigwardaw l-addittivi mal-ikel awtorizzati għall-użu fl-oġġetti tal-ikel maħsuba għall-konsum mill-bniedem (5), li tistabbilixxi l- istess prinċipji ġenerali.
               
            
                  (7)
               
               
                  In-nitriti ilhom jintużaw fil-prodotti tal-laħam għal bosta għexieren ta’ snin, inter alia, biex jiżguraw, flimkien ma’ fatturi oħra, il-preservazzjoni u s-sikurezza mikrobijoloġika tal-prodotti tal-laħam, b’mod partikolari prodotti tal-laħam ippreservati, filwaqt li jżommu lura, fost affarijiet oħra, il-multiplikazzjoni ta’ Clostridium botulinum, il-batterja responsabbli għal botuliżmu li huwa ta’ theddida għall-ħajja. Fl-istess waqt, huwa rikonoxxut li l-preżenza ta’ nitriti fi prodotti tal-laħam tista’ twassal għall-formazzjoni ta’ nitrosamini, li nstab li huma karċinoġeniċi. Il-leġiżlazzjoni f’dan il-qasam għandha, għaldaqstant, toħloq bilanċ bejn ir-riskju tal-formazzjoni ta’ nitrosamini permezz tal-preżenza ta’ nitriti fi prodotti tal-laħam, minn naħa waħda, u l-effetti ta’ ħarsien ta’ nitriti kontra l-multiplikazzjoni ta’ batterji, b’mod partikolari dawk responsabbli għal botuliżmu.
               
            
                  (8)
               
               
                  Skont l-Artikoli 33 u 34 tar-Regolament (KE) Nru 1333/2008, id-Direttiva Nru 95/2/KE tal-Parlament Ewropew u tal-Kunsill dwar l-addittivi tal-ikel għajr kuluri u sostanzi li jagħtu ħlewwa (6) hija revokata sa mill-20 ta’ Jannar 2010, bl-eċċezzjoni ta’ ċerti dispożizzjonijiet, inklużi l-Annessi minn I sa VI tagħha, li jibqgħu japplikaw. Id-Direttiva 95/2/KE, kif kienet adottata oriġinarjament, kienet tistabbilixxi livelli massimi ta’ residwu għan-nitriti u n-nitrati għal prodotti varji tal-laħam kif ukoll “ammonti miżjuda indikattivi”. L-Anness I(3)(c) tad-Direttiva 2006/52/KE jemenda l-Anness III Parti C tad-Direttiva 95/2/KE b’rabta ma’ E249 nitritu tal-potassju u E250 nitritu tas-sodju.
               
            
                  (9)
               
               
                  B’kuntrast ma’ dan, bħala regola ġenerali, id-Direttiva 2006/52/KE fiha ammonti massimi għal E249 nitritu tal-potassju u E250 nitritu tas-sodju li jistgħu jiġu miżjuda matul il-manifattura. L-ammont miżjud massimu huwa ta’ 150 mg/kg għal biċċa l-kbira tal-prodotti tal-laħam b’mod ġenerali u 100 mg/kg għal prodotti tal-laħam sterelizzati. Għal xi prodotti tal-laħam ippreservati speċifikati li saru b’mod tradizzjonali fi Stati Membri speċifiċi l-ammont massimu huwa ta’ 180 mg/kg.
               
            
                  (10)
               
               
                  Dan l-approċċ isegwi l-opinjonijiet mill-Kumitat Xjentifiku dwar l-Ikel (minn hawn ‘il quddiem is-“SCF”) tal-1990 (7) u l-1995 (8) kif ukoll mill-Awtorità Ewropea dwar is-Sigurtà fl-Ikel (minn hawn ‘il quddiem l-“EFSA”) tas-26 ta’ Novembru 2003 (9), li kkonkludew li l-ammont miżjud ta’ nitritu, aktar mill-ammont ta’ residwu, jikkontribwixxi għall-effett inibitorju kontra ċ-C. botulinum u rrakkomandaw li l-“ammonti miżjuda indikattivi” jiġu sostitwiti b’“ammonti miżjuda massimi”. Hi meqjusa wkoll is-sentenza tal-Qorti fil-Każ C-3/00 id-Danimarka/l-Kummissjoni rigward talba preċedenti tad-Danimarka skont l-Artikolu 95(4) tat-Trattat tal-KE (issa l-Artikolu 114(4) TFUE) u li fiha l-Qorti ddeċidiet li, meta rrifjutat it-talba tad-Danimarka b’rabta mal-użu ta’ nitriti fi prodotti tal-laħam, il-Kummissjoni ma qisitx biżżejjed l-opinjonijiet tas-SCF tal-1990 u l-1995, li jesprimu dubju dwar kemm huma xierqa l-ammonti ta’ nitritu awtorizzati mid-Direttiva 95/2/KE (10).
               
            
                  (11)
               
               
                  B’eċċezzjoni għar-regola ġenerali, id-Direttiva 2006/52/KE fiha livelli massimi ta’ residwi għal ċerti prodotti speċifikati u tradizzjonali tal-laħam ippreservati, li huma prodotti permezz ta’ metodi ta’ manifattura tradizzjonali. Hemm livelli massimi ta’ residwi ta’ 50 mg/kg, 100 mg/kg u 175 mg/kg li japplikaw għal gruppi differenti ta’ tali prodotti, eż. 175 mg/kg għal Wiltshire bacon, dry cured bacon u prodotti simili, u 100 mg/kg għal Wiltshire ham u prodotti simili. B’rabta ma’ dawn il-prodotti ġew stabbiliti valuri massimi ta’ residwi billi mhuwiex possibbli li jiġi kkontrollat l-ammont miżjud ta’ melħ għall-preservazzjoni assorbit mil-laħam minħabba n-natura tal-proċess ta’ manifattura marbut ma’ dawn il-prodotti. Il-proċess ta’ produzzjoni ta’ dawn il-prodotti speċifiċi huwa deskritt fid-Direttiva biex ikunu jistgħu jiġu identifikati l-“prodotti simili” u jkun ċar liema prodotti huma koperti mil-livelli massimi differenti. It-tabella ta’ hawn taħt fiha l-livelli massimi stabbiliti mid-Direttiva 2006/52/KE.
                  
                              Nru E
                           
                           
                              Isem
                           
                           
                              Oġġett tal-ikel
                           
                           
                              Ammont massimu li jista’ jiġi miżjud waqt il-manifattura
                              (espress bħala NaNO3)
                           
                           
                              Livell massimu ta’ residwi
                              espress bħala NaNO3)
                           
                        
                              E 249
                           
                           
                              Nitritu tal-potassju (*)
                              
                           
                           
                              Prodotti tal-laħam
                           
                           
                              150  mg/kg
                           
                           
                               
                           
                        
                              E 250
                           
                           
                              Nitritu tas-sodju (*)
                              
                           
                           
                              Prodotti tal-laħam sterilizzati (Fo > 3,00) (**)
                              
                           
                           
                              100  mg/kg
                           
                           
                               
                           
                        
                              Prodotti tradizzjonali tal-laħam ippreservati permezz ta’ immersjoni (1):
                           
                        
                               
                           
                           
                               
                           
                           
                              
                                 Wiltshire bacon (1.1);
                              
                                 Entremeada, entrecosto, chispe, orelheira e cabeça (salgados)
                              
                              
                                 Toucinho fumado (1.2);
                              u prodotti simili
                           
                           
                               
                           
                           
                              175  mg/kg
                           
                        
                               
                           
                           
                               
                           
                           
                              
                                 Wiltshire ham (1.1);
                              u prodotti simili
                           
                           
                               
                           
                           
                              100  mg/kg
                           
                        
                               
                           
                           
                               
                           
                           
                              
                                 Rohschinken, nassgepökelt (1.6);
                              u prodotti simili
                           
                           
                               
                           
                           
                              50  mg/kg
                           
                        
                               
                           
                           
                               
                           
                           
                              
                                 Cured tongue (1.3)
                           
                           
                               
                           
                           
                              50  mg/kg
                           
                        
                              Prodotti tradizzjonali tal-laħam ippreservati xotti (2):
                           
                        
                               
                           
                           
                               
                           
                           
                              
                                 Dry cured bacon (2.1);
                              u prodotti simili
                           
                           
                               
                           
                           
                              175  mg/kg
                           
                        
                               
                           
                           
                               
                           
                           
                              
                                 Dry cured ham (2.1);
                              
                                 Jamón curado, paleta curada, lomo embuchado y cecina (2.2);
                              
                                 Presunto, presunto da pá u paio do lombo (2.3);
                              u prodotti simili
                           
                           
                               
                           
                           
                              100  mg/kg
                           
                        
                               
                           
                           
                               
                           
                           
                              
                                 Rohschinken, trockengepökelt (2.5);
                              u prodotti simili
                           
                           
                               
                           
                           
                              50  mg/kg
                           
                        
                              Prodotti oħra tal-laħam ippreservati b’mod tradizzjonali (3):
                           
                        
                               
                           
                           
                               
                           
                           
                              
                                 Vysočina
                              
                              
                                 Selský salám
                              
                              
                                 Turistický trvanlivý salám
                              
                              
                                 Poličan
                              
                              
                                 Herkules
                              
                              
                                 Lovecký salám
                              
                              
                                 Dunajská klobása
                              
                              
                                 Paprikáš (3.5);
                              u prodotti simili
                           
                           
                              180  mg/kg
                           
                           
                               
                           
                        
                               
                           
                           
                               
                           
                           
                              
                                 Rohschinken, trocken-/nassgepökelt (3.1);
                              u prodotti simili
                              
                                 Jellied veal and brisket (3.2)
                           
                           
                               
                           
                           
                              50  mg/kg
                           
                        
            
                  (12)
               
               
                  Kif irrakkomandat fl-opinjonijiet rilevanti tas-SCF u tal-EFSA, id-Direttiva 2006/52/KE hija bbażata fuq l-istabbiliment ta’ ammonti miżjuda massimi u tirrifletti l-firxiet imsemmija f’dawn l-opinjonijiet xjentifiċi billi tispeċifika li sa 100 mg/kg ta’ nitritu huma permessi fi prodotti tal-laħam sterilizzati u 150 mg/kg fi prodotti oħra tal-laħam. Minħabba l-varjetà kbira ta’ prodotti tal-laħam (ippreservati) u ta’ metodi ta’ manifattura fl-Unjoni Ewropea, il-leġiżlatur tal-Unjoni sostna li, għalissa, ma kienx possibbli li jkun speċifikat il-livell xieraq ta’ nitritu għal kull prodott.
               
            
                  (13)
               
               
                  L-eċċezzjonijiet għar-regola tal-applikazzjoni tal-ammonti miżjuda massimi huma ta’ natura limitata. Dawn japplikaw għal prodotti speċifiċi li huma mmanifatturati b’mod tradizzjonali f’ċerti Stati Membri u li għalihom mhuwiex possibbli li jiġi kkontrollat l-ammont miżjud ta’ melħ għall-preservazzjoni assorbit mil-laħam minħabba n-natura tal-proċess ta’ manifattura marbut ma’ dawn il-prodotti. Il-prodotti tradizzjonali li għalihom japplikaw l-eċċezzjonijiet huma definiti, b’mod partikolari, permezz ta’ deskrizzjoni tal-metodu ta’ produzzjoni.
               
            
                  (14)
               
               
                  Id-Direttiva 2006/52/KE kellha tiġi trasposta mill-Istati Membri sal-15 ta’ Frar 2008 biex tippermetti l-kummerċ u l-użu ta’ prodotti li jikkonformaw ma’ din id-Direttiva sal-15 ta’ Frar 2008 u tipprojbixxi l-kummerċ u l-użu ta’ prodotti li mhumiex konformi sal-15 ta’ Awwissu 2008.
               
            
                  (15)
               
               
                  Fit-23 ta’ Novembru 2007, skont l-Artikolu 95(4) tat-Trattat KE (issa l-Artikolu 114(4) TFUE), id-Danimarka talbet li żżomm id-dispożizzjonijiet nazzjonali tagħha dwar iż-żieda ta’ nitriti ma’ prodotti tal-laħam li jinsabu fl-Ordni Nru 22 tal-11 ta’ Jannar 2005 dwar l-addittivi fl-ikel (Bekendtgørelse nr 22 af 11.1.2005 om tilsætningsstoffer til fødevarer) u l-lista pożittiva Daniża ta’ addittivi permessi (Liste over tilladte tilsætningsstoffer til fødevarer, “Positivlisten”), li huma aktar stretti minn dawk tad-Direttiva 2006/52/KE.
               
            
                  (16)
               
               
                  Permezz 2008/448/KE u skont l-Artikolu 95(6) tat-Trattat KE (issal-Artikolu 114(6) TFUE) il-Kummissjoni approvat dawn il-miżuri nazzjonali sat-23 ta’ Mejju 2010, sakemm jiġi muri mill-awtoritajiet Daniż li l-applikazzjoni tal-livelli stabbiliti fid-Direttiva 2006/52/KE ma jilħqux il-livell meħtieġ ta’ protezzjoni u jwasslu għal riskju mhux aċċettabbli għas-saħħa tal-bniedem. Sabiex tkun tista’ tippreżenta dejta bħal din fl-applikazzjoni mġedda, d-Danimarka ġiet mitluba tissorvelja s-sitwazzjoni b’mod partikolari rigward il-kontroll ta’ botuliżmu, is-sehem ta’ prodotti tal-laħam koperti mil-limitu ta’ 60 mg/kg fil-konsum globali ta’ prodotti tal-laħam fid-Danimarka, inkluż, jekk rilevanti, kull fattur ieħor ta’ riskju ta’ drawwiet alimentari tipiċi, kif ukoll importazzjonijiet ta’ prodotti tal-laħam minn Stati Membri oħra.
               
            2.   DISPOŻIZZJONIJIET NAZZJONALI NNOTIFIKATI
      
      
                  (17)
               
               
                  Id-dispożizzjonijiet nazzjonali notifikati mid-Danimarka fl-20 ta’ Novembru 2009 huma l-Ordni Nru 22 tal-11.1.2005 dwar l-addittivi tal-ikel (Bekendtgørelse nr 22 af 11.1.2005 om tilsætningsstoffer til fødevarer) u l-lista pożittiva ta’ addittivi tal-ikel permessi (Liste over tilladte tilsætningsstoffer til fødevarer, “Positivlisten”). Fil-kuntest tad-Deċiżjoni 2008/448/KE, il-Kummissjoni diġà evalwat ir-regoli aktar stretti applikati mid-Danimarka fir-rigward ta’ E249 u E250.
               
            
                  (18)
               
               
                  L-Ordni Nru 22 fih il-prinċipju li l-addittivi li jinsabu fil-lista pożittiva biss jistgħu jintużaw għall-oġġetti tal-ikel skont kundizzjonijiet speċifikati, u bil-miri u r-restrizzjonijiet speċifikati (11). Dan jipprovdi wkoll li, jekk ma jkunx speċifikat mod ieħor, il-valuri massimi stabbiliti fil-lista pożittiva jirreferu għall-ammonti massimi tal-addittiv li jistgħu jkunu preżenti f’oġġett tal-ikel fl-għamla li fiha jinbiegħ (12). Għaldaqstant, jistgħu jinbiegħu biss fis-suq Daniż l-oġġetti tal-ikel li huma konformi mar-rekwiżiti tal-Ordni Nru 22 u tal-lista pożittiva. Il-lista pożittiva stabbilita mill-Amministrazzjoni Veterinarja u tal-Ikel tad-Danimarka fuq il-bażi tal-Ordni Nru 22 tindika liema addittivi jistgħu jintużaw għall-oġġetti tal-ikel individwali u f’liema ammonti. Il-verżjoni notifikata tapplika b’effett mid-29 ta’ Jannar 2005.
               
            
                  (19)
               
               
                  Fir-rigward tal-użu ta’ nitriti E249 (nitrit tal-potassju) u E250 (nitrit tas-sodju) fi prodotti tal-laħam, il-lista pożittiva Daniża tistabbilixxi ammonti miżjuda esklużivament u fiha l-livell massimu li ġej.
                  
                              Oġġett tal-ikel
                           
                           
                              Ammont ta’ nitriti miżjuda (mg/kg)
                           
                        
                              
                                          8.2.1.
                                       
                                       
                                          Prodotti mhux trattati bis-sħana magħmulin mil-laħam derivati minn biċċiet sħaħ tal-laħam, inklużi flieli ta’ prodotti (b’mod ġenerali)
                                       
                                    
                           
                              60 
                           
                        
                              
                                 Bejken tat-tip Wiltshire u qatgħat simili, inkluż il-perżut immellaħ
                           
                           
                              150 
                           
                        
                              
                                          8.2.2.
                                       
                                       
                                          Prodotti trattati bis-sħana magħmulin mil-laħam derivati minn biċċiet sħaħ tal-laħam, inklużi flieli ta’ prodotti (b’mod ġenerali)
                                       
                                    
                           
                              60 
                           
                        
                              
                                 Rullepølse (zalzett tal-laħam irromblat)
                           
                           
                              100 
                           
                        
                              Prodotti kompletament ippreservati jew nofshom ippreservati, bejken tat-tip Wiltshire u qatgħat minnu, inkluż il-perżut immellaħ
                           
                           
                              150 
                           
                        
                              
                                          8.3.1.
                                       
                                       
                                          Prodotti magħmulin mil-laħam u mhux trattati bis-sħana derivati mil-laħam ikkapuljat, inklużi flieli ta’ prodotti (b’mod ġenerali)
                                       
                                    
                           
                              60 
                           
                        
                              Salami ffermentat
                           
                           
                              100 
                           
                        
                              Prodotti magħmulin mil-laħam u mhux trattati bis-sħana kompletament ippreservati jew nofshom ippreservati derivati mil-laħam ikkapuljat
                           
                           
                              150 
                           
                        
                              
                                          8.3.2.
                                       
                                       
                                          Prodotti magħmulin mil-laħam u trattati bis-sħana derivati mil-laħam ikkapuljat
                                       
                                    
                           
                              60 
                           
                        
                              Pulpetti tal-laħam u paté tal-fwied (kødboller and leverpostej) (***)
                              
                           
                           
                              0 
                           
                        
                              Prodotti magħmulin mil-laħam u trattati bis-sħana kompletament ippreservati jew nofshom ippreservati derivati mil-laħam ikkapuljat
                           
                           
                              150 
                           
                        
            
                  (20)
               
               
                  Għalhekk, il-limitu ta’ 60 mg/kg japplika għal ħafna tipi ta’ prodotti tal-laħam, filwaqt li l-limiti massimi korrispondenti tad-Direttiva 2006/52/KE huma ta’ 100 jew 150 mg/kg.
               
            
                  (21)
               
               
                  Madankollu, fir-rigward ta’ “prodotti tal-laħam kompletament ippreservati jew semi-preservati ttrattat bis-sħana ta’ laħam derivat minn laħam ikkapuljat”, id-dispożizzjonijiet notifikati jipprovdu għal limitu massimu ta’ 150 mg/kg, billi l-limiti massimi korrispondenti tad-Direttiva 2006/52/KE għall-“prodotti tal-laħam sterilizzati” huma ffissati għal 100 mg/kg.
               
            3.   PROĊEDURA
      
      
                  (22)
               
               
                  Permezz tal-ittra tal-20 ta’ Novembru 2009, li waslet għand il-Kummissjoni fis-26 ta’ Novembru 2009, id-Danimarka nnotifikat lill-Kummissjoni bl-intenzjoni tagħha li tkompli ma tittrasponix id-Direttiva 2006/52/KE fil-liġi Daniża safejn din tirrigwarda l-użu ta’ E249 nitritu tal-potassju u E250 nitritu tas-sodju fil-prodotti tal-laħam. B’sostenn tan-notifika tagħha, id-Danimarka ressqet Rapport tal-Ministeru Daniż tal-Ikel, Agrikoltura u Sajd dwar il-konsum u l-importazzjoni ta’ prodotti tal-laħam fid-Danimarka, kif ukoll Rapport tal-Istitut Nazzjonali Ikel (INI) dwar “Nitriti bħala addittivi - aspetti tas-Saħħa u r-Regolament tal-UE”.
               
            
                  (23)
               
               
                  Permezz ta’ ittra tal-21 ta’ Diċembru 2009, il-Kummissjoni kkonfermat li rċeviet in-notifika u li l-perjodu ta’ sitt xhur għall-eżami tagħha skont l-Artikolu 114(6) TFUE beda fis-27 ta’ Novembru 2009, il-jum ta’ wara dak li fih waslet in-notifika. Permezz tal-istess ittra, il-Kummissjoni talbet lill-awtoritajiet Daniżi biex jipprovdu l-aħħar verżjoni tal-lista pożittiva ta’ addittivi permessi (“Positivlisten”).
               
            
                  (24)
               
               
                  Permezz ta’ ittra tas-7 ta’ Jannar 2010, id-Danimarka pprovdiet l-informazzjoni addizzjonali mitluba.
               
            
                  (25)
               
               
                  Il-Kummissjoni ppubblikat avviż dwar in-notifika f’Il-Ġurnal Uffiċjali tal-Unjoni Ewropea
                      (13) biex tinforma xi partijiet interessati oħra dwar id-dispożizzjonijiet nazzjonali tad-Danimarka, kif ukoll ir-raġunijiet li ngħataw biex jappoġġjaw it-talba. Permezz ta’ ittra tal-25 ta’ Jannar 2010 il-Kummissjoni għarrfet ukoll lill-Istati Membri l-oħra u lill-Istati taż-ŻEE dwar in-notifika u tathom l-opportunità li jippreżentaw xi kummenti dwarha fi żmien 30 jum. Il-Kummissjoni rċeviet kummenti matul din l-iskadenza mir-Repubblika Ċeka, il-Polonja, ir-Renju Unit u n-Norveġja (14).
                  
                              —
                           
                           
                              Ir-Repubblika Ċeka taqbel dwar iż-żamma ta’ miżuri nazzjonali aktar stretti iżda biss sal-adozzjoni tal-annessi tar-Regolament (KE) Nru 1333/2008. Wara l-adozzjoni tal-annessi dwar l-użu ta’ addittivi fl-ikel, l-istess kundizzjonijiet ta’ użu għandhom jibqgħu japplikaw għall-Istati Membri kollha.
                           
                        
                              —
                           
                           
                              Il-Polonja ma kellhiex kummenti dwar in-notifika, iżda enfasizzat il-ħtieġa li terġa’ tikkunsidra l-livelli ta’ nitriti stabbiliti fid-Direttiva 2006/52/KE, wara evalwazzjoni mill-ġdid mill-EFSA.
                           
                        
                              —
                           
                           
                              Ir-Renju Unit jirreferi għall-motivazzjoni ddikjarata mid-Danimarka għaż-żamma tal-livelli nazzjonali għall-użu ta’ nitriti fi prodotti tal-laħam għall-prevenzjoni tal-popolazzjoni tagħha milli tkun esposta għal livell ogħla ta’ nitrosamini. Huwa jenfasizza li l-istess preservazzjoni tal-prodotti tal-laħam, li tiżgura li ma hemm ebda tifqigħ tal-botuliżmu, tiddependi fuq l-interazzjoni kumplessa bejn numru ta’ fatturi li jinkludu mhux nitriti biss imma wkoll melħ, pH u kontroll tat-temperatura. Fil-fehma tiegħu, il-possibbiltà tal-konsumaturi li jkunu esposti għal nitrosamini mhijiex l-unika kwistjoni li għandha tiġi kkunsidrata fid-deċiżjoni tal-livelli xierqa ta’ nitriti. F’dan ir-rigward, huwa enfasizza li l-qafas miftiehem mis-26 Stat Membru, bħala parti mill-Grupp tal-Kummissjoni Ewropea ta’ Livell Għoli fuq in-Nutrizzjoni u l-Attività, jirrakkomanda tnaqqis fil-melħ ta’ 16 % fil-prodotti tal-laħam li għandu jinkiseb fi żmien erba’ snin (2008-2012). Għalhekk, hu staqsa dwar kif jista’ jkun possibbli li jitnaqqsu l-melħ u l-livelli tan-nitritu fl-istess waqt filwaqt li tibqa’ żgurata l-produzzjoni ta’ prodotti tal-laħam mingħajr periklu.
                           
                        
                              —
                           
                           
                              In-Norveġja tikkunsidra li l-miżura Daniż hija dokumentata tajjeb u għalhekk ma għandha l-ebda oġġezzjoni għat-talba tad-Danimarka li żżomm id-dispożizzjonijiet nazzjonali dwar l-użu ta’ nitriti bħala addittivi fi prodotti tal-laħam. F’dan l-isfond, tinkoraġġixxi wkoll lill-Kummissjoni biex teżamina mill-ġdid id-Direttiva 2006/52/KE fir-rigward tal-użu ta’ nitriti fi prodotti tal-laħam.
                           
                        
            
                  (26)
               
               
                  Saret laqgħa oħra li seħħet bejn is-servizzi tal-Kummissjoni u d-Danimarka fid-19 ta’ Marzu 2010. Permezz ta’ ittra bid-data tat-12 ta’ April 2010, id-Danimarka tat kjarifika addizzjonali rigward il-kategoriji differenti ta’ prodotti tal-laħam koperti bid-dispożizzjonijiet notifikati kif ukoll it-twettiq ta’ kontrolli ta’ prodotti tal-laħam importati.
               
            4.   TALBA LILL-EFSA
      
      
                  (27)
               
               
                  Permezz tal-ittra tad-29 ta’ Jannar 2010, id-Direttorat Ġenerali għas-Saħħa u l-Konsumaturi talab lill-EFSA biex tevalwa l-informazzjoni pprovduta mill-awtoritajiet Daniżi u b’mod partikolari jekk din l-informazzjoni jew żviluppi xjentifiċi oħra ġodda juru li hemm evidenza xjentifika għal reviżjoni tal-limiti massimi fuq nitriti adottati fid-Direttiva 2006/52/KE.
               
            
                  (28)
               
               
                  Fl-Opinjoni tagħha adottata fil-11 ta’ Marzu 2010 (15) il-Bord tal-EFSA dwar Addittivi fl-Ikel u Sorsi nutrittivi miżjuda mal-Ikel (il-Bord tal-ANS) ikkonkluda li d-dejta pprovduta mill-awtoritajiet Daniżi ma tipprovdix bażi biex tirrevedi t-“teħid aċċettabbli ta’ kuljum” (TAK) ta’ 0,07 mg/kg bw/jum tan-nitritu, stabbilit mill-Kumitat Konġunt FAO/WHO tal-Kumitat tal-Esperti dwar l-Addittivi fl-Ikel (JECFA) fl-2002. Huwa nnutat ukoll li dan it-TAK jista’ jinqabeż mit-tfal. Fl-aħħar nett, il-Bord tal-ANS ikkonkluda, f’konformità ma’ dak li kien konkluż mis-SCF fl-1995, li l-espożizzjoni għall-nitrosamini preformati fl-ikel għandha tkun minimizzata permezz ta’ prattiċi teknoloġiċi xierqa, bħal tnaqqis fil-livelli tan-nitrati u nitriti miżjuda fl-ikel għall-minimu meħtieġ biex jinkiseb l-effett preservattiv meħtieġ u biex tkun żgurata s-sikurezza mikrobijoloġika.
               
            
                  (29)
               
               
                  Fir-rigward tal-effetti ta’ nitriti/nitrati fuq is-sikurezza mikrobijoloġika ta’ prodotti tal-laħam, il-Bord tal-ANS innota li dawn ġew indirizzati fl-Opinjoni tal-Bord Xjentifiku tal-EFSA dwar il-Perikli Bijoloġiċi tas-26 ta’ Novembru 2003. F’din l-Opinjoni ġie ddikjarat li diversi fatturi kkontribwixxew għas-sikurezza tal-prodotti tal-laħam (il-proċess tat-tisjir, il-konċentrazzjoni tal-melħ, l-attività tal-ilma eċċ. u li l-ammont miżjud ta’ nitriti huwa importanti għas-sikurezza mikrobijoloġika, u li hu għalhekk li l-ammonti miżjuda għandhom jiġu kkontrollati (minflok l-ammont ta’ residwi). Barra minn hekk, il-Bord Xjentifiku dwar il-Perikli Bijoloġiċi qabel mal-fehma tal-Kumitat Xjentifiku dwar l-Ikel (SCF) li 50-100 mg ta’ nitritu miżjud għal kull kg ta’ prodotti tal-laħam jista’ jkun biżżejjed għal ħafna prodotti u fi prodotti oħra, speċjalment dawk b’kontenut baxx ta’ melħ u li jkollhom tul iżjed ta’ żmien qabel jiskadu, żieda ta’ bejn 50 u 150 mg/kg ta’ nitritu hija biżżejjed biex trażżan it-tkabbir ta’ C. botulinum. Madankollu, l-ebda analiżi dettaljata għal kull kategorija ta’ prodotti tal-laħam ma ġiet ipprovduta.
               
            II.   VALUTAZZJONI
      
      1.   AMMISSIBBILTÀ
      
      
                  (30)
               
               
                  Skont l-Artikolu 114(4) u (6) TFUE, Stat Membru jista’, wara l-adozzjoni ta’ miżura ta’ armonizzazzjoni, jżomm id-dispożizzjonijiet nazzjonali tiegħu iktar stretti minħabba ħtiġijiet ewlenin imsemmija fl-Artikolu 36 TFUE, jew relatati mal-ħarsien tal-ambjent jew l-ambjent tax-xogħol, jekk jinnotifika dawn id-dispożizzjonijiet nazzjonali lill-Kummissjoni u jekk il-Kummissjoni tapprova l-applikazzjoni.
               
            
                  (31)
               
               
                  In-notifika Daniża tirreferi għal dispożizzjonijiet nazzjonali li jidderogaw minn dawk tal-Anness I(3)(c) għad-Direttiva 2006/52/KE li temenda l-Anness III, il-Parti C għad-Direttiva 95/2/KE b’rabta ma’ E249 nitritu tal-potassju u E250 nitritu tas-sodju. Id-dispożizzjonijiet Daniżi attwali kienu diġà jeżistu fi żmien l-adozzjoni tad-Direttiva 2006/52/KE.
               
            
                  (32)
               
               
                  L-Ordni Daniża Nru 22 u l-lista pożittiva Daniża jippermettu li jiġu miżjuda l-E249 nitritu tal-potassju u l-E250 nitritu tas-sodju mal-prodotti tal-laħam dejjem sakemm l-ammonti miżjuda speċifiċi ma jinqabżux. Skont il-prodotti inkwistjoni dawn l-ammonti massimi huma 0, 60, 100 jew 150 mg/kg, li huma iktar baxxi għal ċerti prodotti minn, jew differenti minn dawk stabbiliti fid-Direttiva 2006/52/KE. Barra minn hekk, kuntrarjament għad-Direttiva 2006/52/KE, id-dispożizzjonijiet Daniżi ma fihom l-ebda eċċezzjonijiet għall-prinċipju tal-iffissar ta’ ammonti miżjuda massimi għal nitriti, u b’hekk ma jippermettux it-tqegħid fis-suq ta’ ċerti prodotti tal-laħam manifatturati tradizzjonalment minn Stati Membri oħra.
               
            
                  (33)
               
               
                  Id-dispożizzjonijiet Daniżi huma għalhekk aktar stretti minn, jew ivarjaw mid-dispożizzjonijiet tad-Direttiva 2006/52/KE fis-sens li dawn jistabbilixxu ammonti miżjuda massimi iktar baxxi mid-Direttiva 2006/52/KE għal diversi tipi ta’ prodotti (f’ħafna każijiet 60 mg/kg) u, kuntrarjament għad-Direttiva 2006/52/KE, ma jippermettux it-tqegħid fis-suq ta’ ċerti prodotti tal-laħam tradizzjonali abbażi ta’ valuri residwi massimi.
               
            
                  (34)
               
               
                  Skont l-Artikolu 114(4) TFUE, in-notifika kienet issuplimentata b’deskrizzjoni tar-raġunijiet marbuta ma’ waħda jew iktar mill-ħtiġijiet ewlenin imsemmija fl-Artikolu 36 TFUE, f’dan il-każ il-ħarsien tas-saħħa u l-ħajja tal-bnedmin. Rapport meħmuż tal-Ministeru Daniż tal-Ikel, Agrikoltura u Sajd jipprovdi informazzjoni addizzjonali dwar il-konsum u l-importazzjoni ta’ prodotti tal-laħam kif ukoll analiżi tan-nitritu fi prodotti tal-laħam fis-suq Daniż. Fl-aħħar nett, l-awtoritajiet Daniżi bagħtu rapport tal-Istitut Nazzjonali tal-Ikel (NFI) dwar “Nitriti bħala addittivi tal-ikel - Aspetti tas-Saħħa u r-Regolament tal-UE”, bid-data tat-30 ta’ Ottubru 2007. Skont l-informazzjoni sottomessa, l-aħħar rapport kien evalwat mill-ġdid f’Settembru 2009 u l-ebda kummenti ġodda jew tagħrif ma kien miżjud.
               
            
                  (35)
               
               
                  Fid-dawl ta’ dak kollu li ntqal iktar ‘il fuq, il-Kummissjoni tqis li l-applikazzjoni mressqa mid-Danimarka bil-ħsieb li tikseb awtorizzazzjoni biex iżżomm id-dispożizzjonijiet nazzjonali tagħha dwar l-użu ta’ nitriti fi prodotti tal-laħam hija aċċettabbli skont l-Artikolu 114(4) TFUE.
               
            2.   VALUTAZZJONI TAL-MERTI
      
      
                  (36)
               
               
                  Skont l-Artikolu 114(4) u (6), l-ewwel subparagrafu, TFUE, il-Kummissjoni għandha tiżgura li l-kundizzjonijiet kollha li jagħtu s-setgħa lil Stat Membru li jżomm id-dispożizzjonijiet nazzjonali tiegħu li jidderogaw minn miżura ta’ armonizzazzjoni tal-Unjoni prevista f’dak l-Artikolu jkunu milħuqa.
               
            
                  (37)
               
               
                  B’mod partikolari, il-Kummissjoni għandha tevalwa jekk id-dispożizzjonijiet nazzjonali humiex iġġustifikati jew le bil-ħtiġijiet ewlenin imsemmija fl-Artikolu 36 KE TFUE jew marbuta mal-ħarsien tal-ambjent jew tal-ambjent tax-xogħol u ma jaqbżux dak li hu meħtieġ biex jintlaħaq l-għan leġittimu mixtieq. Barra minn hekk, meta l-Kummissjoni tqis li d-dispożizzjonijiet nazzjonali jissodisfaw il-kundizzjonijiet imsemmija hawn fuq, hi għandha tivverifika, skont l-Artikolu 114(6) TFUE, jekk id-dispożizzjonijiet nazzjonali humiex mezz ta’ diskriminazzjoni arbitrarja jew restrizzjoni moħbija għall-kummerċ bejn l-Istati Membri jew le u jekk jikkostitwixxux xkiel għat-tħaddim tas-suq intern jew le.
               
            
                  (38)
               
               
                  Ta’ min jinnota li, fid-dawl tal-limitu ta’ żmien stabbilit mill-Artikolu 114(6) TFUE, il-Kummissjoni, meta teżamina jekk il-miżuri nazzjonali notifikati skont l-Artikolu 114(4) TFUE humiex iġġustifikati, għandha tieħu bħala bażi “r-raġunijiet” imressqa mill-Istat Membru li jinnotifika. Dan ifisser li, skont id-dispożizzjonijiet tat-Trattat, ir-responsabbiltà biex ikun ippruvat li l-miżuri nazzjonali huma ġġustifikati hija tal-Istat Membru li jkun għamel it-talba biex iżommhom. Minħabba l-qafas proċedurali stabbilit mill-Artikolu 114(4) u (6) TFUE, inkluża b’mod partikolari data ta’ skadenza stretta għall-adozzjoni ta’ deċiżjoni, il-Kummissjoni normalment ikollha tillimita ruħha li teżamina r-rilevanza tal-punti li huma ppreżentati mill-Istat Membru li jkun għamel it-talba, mingħajr ma jkollha tfittex hija nfisha r-raġunijiet possibbli ta’ ġustifikazzjoni.
               
            
                  (39)
               
               
                  Madankollu, meta l-Kummissjoni jkollha tagħrif li fid-dawl tiegħu l-miżura ta’ armonizzazzjoni tal-Unjoni, li minnha jidderogaw id-dispożizzjonijiet nazzjonali notifikati, tista’ teħtieġ li tiġi rreveduta, hi tista’ tqis dan it-tagħrif fil-valutazzjoni tad-dispożizzjonijiet nazzjonali notifikati.
               
            2.1.   IL-POŻIZZJONI TAD-DANIMARKA
      
                  (40)
               
               
                  Id-Danimarka tiddikjara li l-leġiżlazzjoni tagħha tiżgura livell ogħla ta’ ħarsien tas-saħħa u tal-ħajja tal-bniedem minħabba li tistabbilixxi ammonti miżjuda massimi ta’ E249 nitritu tal-potassju u E250 nitritu tas-sodju aktar baxxi minn dawk previsti fid-Direttiva 2006/52/KE, u ma tippermettix it-tqegħid fis-suq ta’ prodotti tradizzjonali tal-laħam li għalihom ma jista’ jiġi stabbilit l-ebda ammont miżjud. Id-Danimarka tqis li d-dispożizzjonijiet Daniżi huma għal kollox konsistenti mar-rakkomandazzjonijiet li l-Kumitat Xjentifiku dwar l-Ikel (SCF) għamel fl-1990 u l-1995, kif ukoll mal-opinjoni tal-EFSA tas-26 ta’ Novembru 2003.
               
            
                  (41)
               
               
                  Id-Danimarka tqis ukoll ir-regolamentazzjoni tal-ammonti tan-nitrat użati abbażi ta’ jekk dawn kinux ikkunsidrati li jinvolvu teħid li jaqbeż t-TAK rilevanti stabbilit ma jipprovdix il-protezzjoni meħtieġa għas-saħħa tal-bniedem. It-TAK stabbilit għan-nitriti ma jiħux inkunsiderazzjoni l-formazzjoni ta’ nitrosamini, li huma assoċjati mal-użu ta’ nitriti fi prodotti tal-laħam. Skont l-evalwazzjonijiet xjentifiċi, in-nitrosamini huma ġenotossiċi; bħala tali, ma jkunx possibbli li jiġi stabbilit limitu li skont dan mhumiex karċinoġeniċi. Id-Danimarka enfasizzat wkoll li l-formazzjoni ta’ nitrosamini tiddependi fuq l-ammonti ta’ nitritu li jkunu miżjuda, u mhux fuq l-ammonti residwi ħafna aktar baxxi, li, minħabba t-trasformazzjoni tas-sustanza fl-ikel, huma tipikament preżenti fil-prodott fiż-żmien ta’ konsum.
               
            
                  (42)
               
               
                  Għalhekk, fl-opinjoni tagħha, l-evalwazzjoni xjentifika ġenerali turi li (a) l-użu ta’ nitriti u nitrati għandu jiġi regolat fit-termini tal-ammonti li huma miżjuda pjuttost milli l-ammonti ta’ residwi, (b) l-użu tagħhom għandu jkun imnaqqas fejn hu possibbli billi jintużaw ammonti differenzjati skont il-ħtiġijiet tekniċi relatati mal-ikel differenti, u (c) il-preservazzjoni neċessarja tintlaħaq billi jintużaw l-ammonti rakkomandati mill-EFSA. F’dan ir-rigward, id-Danimarka tikkunsidra li d-dispożizzjonijiet nazzjonali tagħha sistematikament isegwu dawn ir-rakkomandazzjonijiet, billi d-Direttiva 2006/52/KE ma tagħmilx dan safejn huma kkonċernati n-nitriti.
               
            
                  (43)
               
               
                  Id-Danimarka tenfasizza wkoll li d-dispożizzjonijiet nazzjonali kienu fis-seħħ għal ħafna snin u qatt ma taw lok għal problemi mal-preservazzjoni tal-prodotti kkonċernati. Barra minn hekk, hija għandha rata relattivament baxxa ta’ botuliżmu meta mqabbla ma’ Stati Membri oħra tal-UE, u ma ġiex irreġistrat każ wieħed ikkawżat mill-konsum ta’ prodotti tal-laħam sa mill-1980. Wara d-Deċiżjoni 2008/448/KE, li fiha d-Danimarka ntalbet timmonitorja s-sitwazzjoni fir-rigward il-botuliżmu inter alia, id-Danimarka tinnota li l-ebda każijiet ta’ botuliżmu ma ġew irreġistrati fid-Danimarka mill-2006. Għalhekk, id-dispożizzjonijiet Daniżi dwar l-użu ta’ nitritu fi prodotti tal-laħam xorta huma kkunsidrati bħala li jipprovdu protezzjoni komprensiva kontra l-avvelenament bl-ikel.
               
            
                  (44)
               
               
                  Fir-rigward tax-xejriet ta’ konsum, ir-Rapport mehmuż tal-Ministeru Daniż tal-Ikel, Agrikoltura u Sajd jipprovdi dejta addizzjonali dwar il-konsum u l-importazzjoni ta’ prodotti tal-laħam kif ukoll analiżi tan-nitritu fi prodotti tal-laħam fis-suq Daniż. Skont l-awtoritajiet Daniżi, dan ir-Rapport juri li żdied il-konsum ta’ prodotti tal-laħam li magħhom setgħu ġew miżjuda n-nitriti matul is-snin, speċjalment fost it-tfal. Barra minn hekk, il-prodotti tal-laħam koperti mil-limitu ta’ 60 mg/kg huma bil-bosta l-aktar prodotti kkonsmati fid-Danimarka. Dan juri li kull emenda għad-dispożizzjonijiet nazzjonali biex tgħolli l-ammonti massimi miżjuda skont id-Direttiva 2006/52/KE sa 150 mg/kg tista’ twassal għal żieda sinifikanti fil-konsum ta’ nitriti u b’hekk nitrosamini.
               
            
                  (45)
               
               
                  Barra minn hekk, id-Danimarka ssostni li d-dispożizzjonijiet tagħha dwar in-nitritu mhumiex ta’ xkiel għall-kummerċ, filwaqt li tirreferi għal ċifri li juru li l-importazzjonijiet ta’ prodotti tal-laħam minn Stati Membri oħra kienu qed iseħħu u komplew jiżdiedu sa mill-2006.
               
            
                  (46)
               
               
                  Id-Danimarka tenfasizza wkoll li ż-żamma tal-użu tan-nitritu għal minimu hija ġġustifikata sabiex taderixxi mat-TAK għan-nitritu fl-ikel. Iktar minn hekk, id-Danimarka tirreferi għar-Rapport tal-2007 tal-Istitut Nazzjonali tal-Ikel Daniz (NFI) dwar “Nitriti bħala addittivi tal-ikel - Aspetti tas-Saħħa u r-Regolament tal-UE”. Ir-rapport tal-aħħar, li kien evalwat mill-ġdid fl-2009, jgħid li l-implimentazzjoni tad-Direttiva 2006/52/KE fid-Danimarka tista’ twassal għal żieda fil-konsum tan-nitrat b’fattur ta’ 2,3 - 2,4, li jista’ jimplika żieda korrispondenti fil-konsum ta’ nitrosamini preformati.
               
            
                  (47)
               
               
                  Fil-qosor, id-Danimarka tqis li hu leġittimu li tnaqqas ir-riskju għas-saħħa tal-bniedem li jirriżulta mill-esponiment għal nitrosamini lil hinn mir-rekwiżiti tad-Direttiva 2006/52/KE permezz tal-applikazzjoni ssuktata tal-leġiżlazzjoni tagħha. Skont id-Danimarka, il-monitoraġġ, fejn wettqet skont id-Deċiżjoni 2008/448/KE, jindika li l-konsiderazzjonijiet tas-saħħa li ttieħed kont tagħhom qabel għadhom validi. Finalment, hija ssostni li l-aħħar dejta disponibbli turi li d-dispożizzjonijiet Daniżi ma jikkostitwixxux ostakolu għall-kummerċ fil-prodotti kkonċernati.
               
            2.2.   EVALWAZZJONI TAL-POŻIZZJONI DANIŻA
      2.2.1.   
            Ġustifikazzjoni abbażi tal-ħtiġijiet ewlenin imsemmija fl-Artikolu 36 TFUE
         
      
      
                  (48)
               
               
                  Il-leġiżlazzjoni Daniża timmira li tikseb livell ogħla ta’ ħarsien tas-saħħa u tal-ħajja tal-bnedmin fir-rigward tal-esponiment għal nitriti u l-formazzjoni possibbli ta’ nitrosamini fi prodotti tal-laħam, billi tispeċifika l-ammonti ta’ nitritu miżjuda massimi aktar baxxi b’rabta ma’ ċerti prodotti tal-laħam meta mqabbla mal-livelli massimi stipulati mid-Direttiva 2006/52/KE u ma tippermettix it-tqegħid fis-suq ta’ prodotti li għalihom jistgħu jiġu stabbiliti livelli massimi ta’ residwu biss. Barra minn hekk, id-dispożizzjonijiet notifikati ffissaw ammont massimu ta’ 150 mg/kg fir-rigward ta’ “prodotti tal-laħam kompletament ippreservati jew semi-priservati ttrattat bis-sħana ta’ laħam derivat minn laħam ikkapuljat”, li huwa ogħla minn dak speċifikat għall-“prodotti tal-laħam sterilizzati” fid-Direttiva 2006/52/KE, jiġifieri, 100 mg/kg.
               
            
                  (49)
               
               
                  Meta jkun qed jiġi vverifikat jekk il-leġiżlazzjoni Daniża hijiex adegwata u neċessarja biex jinkiseb dan l-għan, għandhom jitiqiesu għadd ta’ fatturi. B’mod partikolari, irid jinstab bilanċ bejn żewġ riskji tas-saħħa, dak marbut mal-preżenza ta’ nitrosamini fi prodotti tal-laħam, fuq naħa waħda, u s-sikurezza mikrobijoloġika ta’ prodotti tal-laħam, fuq in-naħa l-oħra. L-aspett tal-aħħar huwa aktar minn sempliċement ħtieġa teknoloġika, iżda huwa fih innifsu tħassib dwar is-saħħa ferm rilevanti. Filwaqt li hu rikonoxxut li l-livelli ta’ nitriti fi prodotti tal-laħam iridu jiġu limitati, il-livelli aktar baxxi ta’ nitritu fil-laħam mhumiex se jwasslu awtomatikament għal ħarsien akbar tas-saħħa tal-bniedem. L-aktar livell xieraq ta’ nitritu jiddependi fuq għadd ta’ fatturi rikonoxxuti fl-opinjonijiet rilevanti tas-SCF u tal-EFSA, eż. iż-żieda ta’ melħ, l-umdità, il-pH, it-tul ta’ żmien tal-prodott qabel jiskadi, l-iġjene, il-kontroll tat-temperatura eċċ.
               
            
                  (50)
               
               
                  Fid-dawl tal-kunsiderazzjonijiet preċedenti u dawk taħt il-premessi (11) u (12) imsemmija hawn fuq, il-Kummissjoni tqis li, bħala prinċipju, id-Direttiva 2006/52/KE tikkostitwixxi rispons adegwat għall-isfidi biex jiġu rrikonċiljati żewġ riskji tas-saħħa konfliġġenti fid-dawl tad-diversità tal-prodotti tal-laħam madwar l-Unjoni.
               
            
                  (51)
               
               
                  Min-naħa l-oħra, il-Kummissjoni trid tevalwa l-għażliet speċifiċi li saru mir-regolatur Daniż u l-esperjenza mwettqa b’dawn ir-regoli, li ilhom fis-seħħ għal perjodu konsiderevoli ta’ żmien. Permezz taċ-ċifri li ngħataw dwar il-każijiet ta’ avvelenament mill-ikel u, b’mod partikolari ta’ botuliżmu, id-Danimarka wriet li s’issa kisbet riżultati sodisfaċenti bil-leġiżlazzjoni tagħha. Din id-data turi li l-livelli massimi speċifikati fil-leġiżlazzjoni Daniża jidhru li kienu biżżejjed biex jiżguraw is-sikurezza mikrobijoloġika tal-prodotti tal-laħam immanifatturati bħalissa fid-Danimarka u tal-metodi ta’ produzzjoni użati bħalissa fid-Danimarka.
               
            
                  (52)
               
               
                  Il-Kummissjoni tinnota li l-leġiżlazzjoni Daniża hija kompatibbli mal-opinjonijiet xjentifiċi rilevanti tal-korpi xjentifiċi tal-Unjoni. Hija bbażata fuq regolazzjoni ta’ valuri miżjuda massimi u tirrispetta l-firxiet ta’ ammonti miżjuda ta’ nitritu msemmija f’dawn l-opinjonijiet, jiġifieri 50 – 150 mg/kg. Fl-istess waqt, id-Danimarka stabbiliet ammonti miżjuda massimi aktar speċifiċi għal gruppi partikolari ta’ prodotti tal-laħam, meta mqabbla mad-Direttiva, fid-dawl tat-tipi ta’ prodotti tal-laħam u tal-metodi ta’ manifattura prevalenti fid-Danimarka.
               
            
                  (53)
               
               
                  Barra minn hekk, għandu jitqies li, skont it-tagħrif mogħti mid-Danimarka, il-biċċa l-kbira tal-prodotti tal-laħam ikkonsmati mill-popolazzjoni Daniża, għandhom x’jaqsmu ma’ prodotti tal-laħam li għalihom bħalissa hemm limitu ta’ 60 mg/kg u li jkollhom jiġu sostitwiti b’limitu ta’ 100 jew 150 mg/kg. Billi l-manifatturi Daniżi, bħal manifatturi fi Stati Membri oħra, ma jkunux obbligati li jżidu l-ammonti ta’ nitriti li bħalissa huma miżjuda mal-prodotti tagħhom għal-livelli massimi msemmija fid-Direttiva 2006/52/KE, mhuwiex probabbli li l-esponiment effettiv tal-popolazzjoni Daniża għal nitriti fi prodotti tal-laħam jiżdied safejn issuġġerit fis-sottomissjoni Daniża, jiġifieri b’fattur ta’ 2,3 – 2,4. Madankollu, ma tistax tiġi eskluża żieda tal-esponiment effettiv tal-popolazzjoni Daniża għan-nitriti.
               
            
                  (54)
               
               
                  Abbażi tat-tagħrif disponibbli bħalissa, il-Kummissjoni tqis li t-talba biex jinżammu miżuri aktar stretti tista’ tiġi aċċettata temporanjament abbażi tal-ħarsien tas-saħħa pubblika fid-Danimarka.
               
            2.2.2.   
            In-nuqqas ta’ kull diskriminazzjoni arbitrarja, kull restrizzjoni moħbija tal-kummerċ bejn l-Istati Membri jew kull xkiel għat-tħaddim tas-suq intern
         
      
      2.2.2.1.   Nuqqas ta’ diskriminazzjoni arbitrarja
      
      
                  (55)
               
               
                  L-Artikolu 114(6) TFUE jobbliga lill-Kummissjoni biex tivverifika li l-miżuri previsti mhumiex mezz ta’ diskriminazzjoni arbitrarja. Skont il-Ġurisprudenza tal-Qorti tal-Ġustizzja, sabiex ma jkun hemm l-ebda diskriminazzjoni, sitwazzjonijiet simili ma jistgħux jiġu trattati b’modi differenti u sitwazzjonijiet differenti ma jistgħux jiġu trattati bl-istess mod.
               
            
                  (56)
               
               
                  Ir-regoli nazzjonali Daniżi japplikaw kemm għal prodotti domestiċi kif ukoll għal prodotti magħmula fi Stati Membri oħra. Fin-nuqqas ta’ xi evidenza fil-kuntrarju, jista’ jiġi konkluż li d-dispożizzjonijiet nazzjonali mhumiex mezz ta’ diskriminazzjoni arbitrarja.
               
            2.2.2.2.   Nuqqas ta’ restrizzjoni moħbija għall-kummerċ
      
      
                  (57)
               
               
                  Il-miżuri nazzjonali li jillimitaw l-użu ta’ prodotti b’mod aktar estiż mid-Direttiva tal-Unjoni, normalment ikunu jikkostitwixxu xkiel għall-kummerċ, sakemm il-prodotti li jitqiegħdu fis-suq u jintużaw b’mod legali fil-bqija tal-Unjoni mhumiex mistennija, b’riżultat tal-projbizzjoni tal-użu, li jitqiegħdu fis-suq fl-Istat Membru kkonċernat. Il-prekundizzjonijiet stabbiliti fl-Artikolu 114(6) TFUE huma maħsuba biex iżommu r-restrizzjonijiet ibbażati fuq il-kriterji stipulati fil-paragrafi (4) u (5) tiegħu milli jiġu applikati għal raġunijiet mhux xierqa, u li jikkostitwixxu fil-fatt miżuri ekonomiċi li ma jħallux l-importazzjoni ta’ prodotti minn Stati Membri oħra, jiġifieri, bħala mezz biex iħarsu b’mod indirett il-produzzjoni nazzjonali.
               
            
                  (58)
               
               
                  Minħabba li r-regoli Daniżi jimponu standards iktar stretti dwar iż-żieda ta’ nitriti għal prodotti tal-laħam u għal kategoriji speċifiċi ta’ prodotti tal-laħam (“prodotti tal-laħam kompletament ippreservati jew semi-priservati ttrattat bis-sħana ta’ laħam derivat minn laħam ikkapuljat”), ammont miżjud massimu ogħla ta’ nitriti minn dawk tad-Direttiva 2006/52/KE anki fuq l-operaturi bbażati fl-Istati Membri l-oħra f’żona normalment armonizzat, dawn x’aktarx li jikkostitwixxu restrizzjoni moħbija ta’ kummerċ jew xkiel għall-funzjonament tas-suq intern. Huwa rikonoxxut, madankollu, li l-Artikolu 114(6) TFUE għandu jinqara fis-sens li l-miżuri nazzjonali li jikkostitwixxu xkiel sproporzjonat għas-suq intern biss jistgħu ma jiġux approvati. F’dan ir-rigward, id-Danimarka ppreżentat ċifri li jindikaw li importazzjonijiet ta’ prodotti tal-laħam minn Stati Membri oħra mhux biss kienu qed jitwettqu minkejja l-leġiżlazzjoni tagħha, imma kienu wkoll qed jiżdiedu f’dawn l-aħħar snin.
               
            
                  (59)
               
               
                  Fin-nuqqas ta’ xi evidenza li tindika li d-dispożizzjonijiet nazzjonali jikkostitwixxu miżura maħsuba biex tħares il-produzzjoni nazzjonali, jista’ jiġi konkluż li dawn ma jikkostitwixxux restrizzjoni moħbija għall-kummerċ bejn l-Istati Membri.
               
            2.2.2.3.   Nuqqas ta’ xkiel fil-funzjonament tas-suq intern
      
      
                  (60)
               
               
                  Din il-kundizzjoni ma tistax tiġi interpretata b’mod li tipprekludi l-approvazzjoni ta’ xi miżura nazzjonali li probabbli taffettwa l-istabbiliment tas-suq itern. Tassew, kull miżura nazzjonali b’deroga minn miżura ta’ armonizzazzjoni li timmira għall-istabbiliment u t-tħaddim tas-suq intern tikkostitwixxi fuq kollox miżura li probabbli taffettwa s-suq intern. Għaldaqstant, sabiex jinżamm il-karattru utli tal-proċedura stabbilita fl-Artikolu 114 TFUE, il-kunċett ta’ xkiel għat-tħaddim tas-suq intern għandu, fil-kuntest tal-Artikolu 114(6) TFUE, jiġi miftiehem bħala effett sproporzjonat fir-rigward tal-għan mixtieq.
               
            
                  (61)
               
               
                  Minħabba l-benefiċċji ta’ saħħa invokati mill-gvern Daniż b’rabta mat-tnaqqis ta’ esponiment għal nitriti fi prodotti tal-laħam u l-fatt li, fuq il-bażi ta’ ċifri disponibbli bħalissa, jidher li l-kummerċ ma ġie affettwat xejn jew sa ċertu punt biss, il-Kummissjoni tqis li r-regoli Daniżi notifikati jistgħu jinżammu temporanjament minħabba raġunijiet marbuta mal-ħarsien tas-saħħa u tal-ħajja tal-bnedmin filwaqt li jitqies il-fatt li dawn mhumiex sproporzjonati u, għaldaqstant, ma jikkostitwixxux xkiel għat-tħaddim tas-suq intern fis-sens tal-Artikolu 114(6) TFUE.
               
            
                  (62)
               
               
                  Fid-dawl ta’ din l-analiżi, il-Kummissjoni tqis li l-kundizzjoni marbuta man-nuqqas ta’ xkiel għat-tħaddim tas-suq intern hija sodisfatta.
               
            2.2.3.   
            Limitazzjoni fiż-żmien
         
      
      
                  (63)
               
               
                  Il-konklużjonijiet imsemmija hawn fuq huma bbażati fuq it-tagħrif disponibbli bħalissa u, b’mod partikolari, fuq ċifri li jindikaw li d-Danimarka kienet kapaċi tikkontrolla l-botuliżmu minkejja livelli massimi aktar baxxi ta’ nitritu miżjuda ma’ tipi partikolari ta’ prodotti tal-laħam u livell massimu ogħla fir-rigward ta’ “prodotti tal-laħam kompletament ippreservati jew semi-preservati ttrattat bis-sħana ta’ laħam derivat minn laħam ikkapuljat”, u dan mingħajr ma fixklet il-kummerċ b’mod sproporzjonat.
               
            
                  (64)
               
               
                  Fattur importanti ieħor huwa r-rata ta’ konsum fid-Danimarka ta’ prodotti tal-laħam li b’relazzjoni għaliha l-applikazzjoni tad-Direttiva 2006/52/KE tista’ twassal għal żieda fl-esponiment tal-popolazzjoni Daniża għal nitriti u għalhekk għal nitrosamini.
               
            
                  (65)
               
               
                  Id-Danimarka teħtieġ li timmonitorja sistematikament is-sitwazzjoni u tiġbor dejta dwar jekk l-applikazzjoni tal-livelli stabbiliti fid-Direttiva 2006/52/KE jilħqux il-livell meħtieġ ta’ protezzjoni u jekk le, jekk dan iwassalx għal riskju inaċċettabbli għas-saħħa tal-bniedem. Id-dejta miġbura għandha tiffoka b’mod partikolari fuq il-kontroll tal-botuliżmu, is-sehem ta’ prodotti tal-laħam koperti mil-limitu ta’ 60 mg/kg fil-konsum globali ta’ prodotti tal-laħam fid-Danimarka, inkluż kull fattur ieħor ta’ riskju ta’ drawwiet alimentari tipiċi, kif ukoll importazzjonijiet ta’ prodotti tal-laħam minn Stati Membri oħra. Id-Danimarka tkun mitluba tirrapporta d-data miġbura lill-Kummissjoni kull sentejn mid-data tal-adozzjoni tad-deċiżjoni preżenti.
               
            
                  (66)
               
               
                  Barra minn hekk, il-Kummissjoni jkollha tissorvelja l-implimentazzjoni tad-Direttiva 2006/52/KE fl-Istati Membri partikolarment fir-rigward tal-użu ta’ nitriti mill-industrija fil-kategoriji differenti ta’ prodotti tal-laħam u l-organizzazzjoni ta’ kontrolli nazzjonali. Għandhom isiru wkoll konsultazzjonijiet xierqa mal-Istati Membri, mal-partijiet interessati, kif ukoll mal-EFSA. Abbazi tat-tagħrif miġbur, il-Kummissjoni se teżamina d-Direttiva 2006/52/KE, skont l-Artikolu 114(7) TFUE, sabiex tqis jekk ikunx xieraq li tipproponi adattament għall-aħħar Direttiva, fir-rigward tal-livelli massimi ta’ nitriti li jistgħu jiżdiedu ma’ prodotti tal-laħam.
               
            
                  (67)
               
               
                  F’dan l-isfond, il-Kummissjoni tqis li d-dispożizzjonijiet nazzjonali, sal-punt speċifikat hawn fuq, jistgħu jiġu approvati għal perjodu limitat ta’ ħames snin. L-approvazzjoni għandha tkun estiża għaż-żmien meħtieġ biex jinġabar u jkun evalwat bir-reqqa t-tagħrif neċessarju.
               
            
                  (68)
               
               
                  Id-Danimarka tibqa’ obbligata li tittrasponi d-dispożizzjonijiet l-oħra tad-Direttiva 2006/52/KE fil-liġi nazzjonali tagħha.
               
            III.   KONKLUŻJONI
      
      
                  (69)
               
               
                  Fid-dawl tal-kunsiderazzjonijiet preċedenti, u b’kont meħud tal-kummenti pprovduti mill-Istati Membri dwar in-notifika mressqa mill-awtoritajiet Daniżi, il-Kummissjoni hija tal-fehma li t-talba tad-Danimarka, riċevuta mill-Kummissjoni fis-26 ta’ Novembru 2009, biex iżżomm id-dispożizzjonijiet nazzjonali dwar iż-żieda ta’ nitriti, li huma differenti għal “prodotti tal-laħam kompletament ippreservati jew semi-preservati ttrattat bis-sħana tal-laħam derivat minn laħam ikkapuljat” u huma aktar stretti għall-prodotti tal-laħam għajr dawk tad-Direttiva 2006/52/KE, tista’ tiġi approvata għal perjodu ta’ ħames snin mid-data tal-adozzjoni tad-deċiżjoni preżenti. Id-Danimarka tkun mitluba tiġbor u tirrapporta sistematikament id-dejta lill-Kummissjoni dwar jekk l-applikazzjoni tal-livelli stabbiliti fid-Direttiva 2006/52/KE jilħqux il-livell meħtieġ ta’ protezzjoni u jekk le, jekk dan iwassalx għal riskju inaċċettabbli għas-saħħa tal-bniedem,
               
            ADOTTAT DIN ID-DEĊIŻJONI:
      Artikolu 1
      Id-dispożizzjonijiet nazzjonali dwar iż-żieda ta’ nitriti ma’ prodotti tal-laħam li jinsabu fl-Ordni Nru 22 tal-11.1.2005 dwar l-addittivi tal-ikel (Bekendtgørelse nr 22 af 11.1.2005 om tilsætningsstoffer til fødevarer) u l-lista pożittiva Daniża ta’ addittivi tal-ikel permessi (Liste over tilladte tilsætningsstoffer til fødevarer, “Positivlisten”), li r-Renju tad-Danimarka nnotifika lill-Kummissjoni permezz ta’ ittra tal-20 ta’ Novembru 2009, skont l-Artikolu 114(4) TFUE, huma approvati.
      Artikolu 2
      Din id-Deċiżjoni għandha tiskadi fil-25 ta’ Mejju 2015.
      Artikolu 3
      Din id-Deċiżjoni hija indirizzata lir-Renju tad-Danimarka.
      
         Magħmul fi Brussell, il-25 ta’ Mejju 2010.
         
            
               Għall-Kummissjoni
            
            John DALLI
            
               Membru tal-Kummissjoni
            
         
      
      
         (1)  In-notifika relatata ma’ E249 nitrit tal-potassju u E250 nitrat tas-sodju.
      
         (2)  ĠU L 204, 26.7.2006, p. 10.
      
         (3)  ĠU L 157, 17.6.2008, p. 98.
      
         (4)  ĠU L 354, 31.12.2008, p. 16.
      
         (5)  ĠU L 40, 11.2.1989, p. 27.
      
         (6)  ĠU L 61, 18.3.1995, p. 1.
      
         (7)  Opinjoni dwar in-nitrati u n-nitriti espressa fid-19 ta’ Ottubru 1990, il-Kummissjoni Ewropea – Rapporti tal-Kumitat Xjentifiku għall-Ikel (is-26 serje), p. 21.
      
         (8)  Opinjoni dwar in-nitrati u n-nitriti espressa fit-22 ta’ Settembru 1995, il-Kummissjoni Ewropea – Rapporti tal-Kumitat Xjentifiku għall-Ikel (is-38 serje), p. 1.
      
         (9)  Opinjoni tal-Bord Xjentifiku dwar Perikli Bijoloġiċi fuq talba mill-Kummissjoni relatata mal-effetti ta’ Nitriti/Nitrati fuq is-Sikurezza Mikrobijoloġika ta’ Prodotti tal-Laħam, Il-Ġurnal EFSA (2003) 14, p. 1.
      
         (10)  Il-Każ C-3/00, Renju tad-Danimarka v. l-Kummissjoni tal-Komunitajiet Ewropej, ECR [2003] I-2643, b’mod partikolari l-punti 109-115.
      
         (*)  Meta ttikkettat “għall-użu fl-ikel”, in-nitrat jista’ jinbiegħ biss f’taħlita bil-melħ jew sostitut tal-melħ.
      
         (**)  Valur-Fo 3 huwa ekwivalenti għal tliet minuti ta’ sħana f’121 °C (tnaqqis tal-kwantità ta’ batterja minn biljun spora f’kull 1 000 bott għal spora waħda f’1 000 bott).
      
         (11)  Ara l-paragrafu 13 tal-Ordni Nru 22 “L-użu ta’ addittivi”.
      
         (12)  Ara l-paragrafu 20 tal-Ordni Nru 22.
      
         (***)  Skont l-Artikolu 20 tar-Regolament (KE) Nru 1333/2008 moqri flimkien mal-Anness IV, id-Danimarka tista’ tkompli tipprojbixxi l-użu ta’ ċerti kategoriji ta’ addittivi tal-ikel, inklużi preservattivi, fl-ikel tradizzjonali Daniż “Kødboller” (blalen żgħar tal-laħam) u f’dak ukoll tradizzjonali Daniż “Leverpostej” (paté tal-fwied).
      
         (13)  ĠU C 7, 13.1.2010, p. 1.
      
         (14)  Barra minn hekk, il-Kummissjoni rċeviet kummenti mil-Latvja u mil-Litwanja fl-1 ta’ Marzu 2010 u fil-25 ta’ Marzu 2010, jiġifieri barra mil-limitu ta’ żmien iffissat mill-Kummissjoni.
      
         (15)  Opinjoni Xjentifika fuq nitritu fi prodotti tal-laħam tal-Panel tal-EFSA dwar Addittivi fl-Ikel u Sorsi Nutrittivi miżjuda mal-Ikel, Il-Ġurnal EFSA 2010, 8(3): 1538.